Gymnázium (Košice, Šrobárova 1)

Gymnázium Šrobárova je gymnázium a jedna z najstarších stredných škôl v Košiciach. Od roku 2023 je zaradená medzi IB world school školy s programom MYP, DP1, DP2. Poloha Pôvodne budova maďarskej vyššej dievčenskej školy, dnes Gymnázium Šrobárova, sa nachádza v Košiciach pri historickom centre. Hlavnou fasádou je orientovaná do Šrobárovej ulice a bočnými fasádami do Moyzesovej a Kuzmányho ulice. Hlavné priečelie budovy je orientované na sever. Oproti je budova rektorátu UPJŠ. Budova V rokoch 1892 až 1894 bola postavená ako jedna z prvých stavieb so secesnými prvkami v Košiciach. Stavba bola navrhnutá budapeštianskym architektom Gyulom Pártosom (autorom Hlavnej pošty v Bratislave), hoci sa jeho meno v odbornej literatúre často neuvádza. Výstavba bola realizovaná známou košickou stavebnou firmou Arpáda a Gejzu Jakabovcov. V roku založenia vyššej dievčenskej školy v nej študovalo 236 študentiek. Budapeštiansky architekt Pártos navrhol stavbu v štýle secesie. Budova má tri nadzemné podlažia na prevažnej časti stavby a jedno podzemné podlažie. Tretie podlažie je tvorené šikmou strechou. Hlavné priečelie v oblasti hlavného vstupu je vystúpené tak ako do ulice, tak aj do výšky a je tvorené štyrmi nadzemnými podlažiami ukončene výrazným štítom a po stranách má štvorcové reliéfy. Tak isto je vystúpené nárožie stavby. Hlavné priečelie je zdobené štítmi, ktoré sa nenachádzajú nad celou šírkou priečelia a sú v tvare trojuholníka. Okná sú v prvom a druhom podlaží rôzne tvarované, ale všetky majú rôznorodé tvarovanie šambrán, ktoré sú plasticky aj farebne odlíšené. Hlavný vstup je riešený pomerne jednoducho na obdobie secesie. Z bočných strán je vstup lemovaný pilastrami, ukončený trojuholníkovým tympanónom. Na prvom podlaží je fasáda zdobená červeným režným murivom, vďaka ktorému získala škola názov tzv. červená škola. Pozdĺž vonkajšej fasády celej budovy vystupuje nad terén podzemné podlažie, ktoré je odlíšené svojou farebnosťou (nie je z režného muriva) a vystupujúcimi polkruhovými okennými otvormi. Vnútorné nádvorie má riešenú fasádu tak ako priečelie z hlavnej ulice. Dnes je dvor využívaný ako ihrisko pre študentov Gymnázia. Budova gymnázia je vkusným príkladom začiatku secesie v Košiciach, príkladom dekorativizmu, tvarovej a materiálovej nápaditosti a v minulosti bola vyhlásená za národnú kultúrnu pamiatku. V marci 2021 sa začala rozsiahla rekonštrukcia budovy, realizovaná Košickým samosprávnym krajom. Rekonštrukcia pozostáva z dvoch etáp, ktoré by spolu mali stáť zhruba 1,6 milióna €. História názvu školy Nasledujúci zoznam obsahuje históriu názvov školy od jej vzniku: 1891 – 1918 Vyššia dievčenská škola (Állami felsőbb-leányiskola) 1919 – 1928 Československé reformné reálne gymnázium 1929 – 1938 Štátne dievčenské reálne gymnázium 1938 – 1944 Maďarské kráľovské štátne dievčenské gymnázium (A Kassai Magyar Királyi állami Hunfalvy János gimnázium) 1945 – 1948 Štátne dievčenské gymnázium 1948 – 1953 II. gymnázium v Košiciach Šrobárova 46 1956 – 1960 II. a III. jedenásťročná stredná škola 1960 – 1969 Stredná všeobecnovzdelávacia škola 1969 – 1990 Gymnázium Šrobárova 46 1990 – dnes Gymnázium Šrobárova 1 Významní absolventi Výber z niektorých významných absolventov gymnázia: prof. JUDr. Alexander Bröstl, CSc. Jozef Urban Zora Kolínska Tomáš Janovic Jozef Psotka Pavol Jarčuška Mária Medvecká Dušan Grúň MUDr. Richard Raši, PhD. Ing. Rastislav Trnka Referencie Iné projekty Commons ponúka multimediálne súbory na tému Gymnázium (Košice, Šrobárova 1) Externé odkazy Oficiálna webová stránka gymnázia